དེ་ཡང་རང་ལ་མེད་དུས་ཡོད་ན་སྙམ་སྟེ་ནན་གྱིས་བཙལ་ཡང་།ལག་ཏུ་ལོན་དུས་མེད་ན་སྙམ་སྟེ་མེད་ཐབས་བྱེད་པ་ནི་འཇིག་རྟེན་མི་ཡི་ཁྱད་མཚར་བའི་སེམས་ཁམས་ཤིག་རེད།དགེ་རྒན་བྱེད་དུས་གོང་རིམ་ནས་སློབ་མ་ཚོ་ལ་མིག་དཔེ་སྟོན་དགོས་པས་ཁ་སྤུ་དང་ཨག་ཚོམ།རྒྱ་བོ་རིང་པོར་འཇོག་མི་ཆོག་ཅེས་ཡང་ཡང་བསྒོས།ངོ་ལ་ཁ་སྤུ་ཡོད་མེད་ཀྱིས་བཟང་ངན་ཅི་ཞིག་མཚོན་པ་ད་བར་དུ་ཡང་མ་ཤེས་མོད།རྒྱལ་པོའི་བཀའ་ལ་གྱེན་བཟློག་མེད་པས་སྤུ་གྲི་རྣོན་པོ་ཞིག་གིས་གཟའ་འཁོར་རེ་ལ་དྲས་བཞར་འབལ་གསུམ་གྱིས་གོང་གི་བཀའ་དང་མཐུན་པའི་ཁ་ངོ་ཞིག་བཟོ་བཅོས་མི་བྱེད་ཐབས་མེད་བྱུང་།ཡིན་ཡང་།ཉིན་ཞིག་ལ་དགོན་པའི་འདུ་ཁང་དུ་ལྷ་སྐུ་རེ་རེ་ལ་གུས་ཕྱག་བཙལ་ནས་འགྲོ་དུས་རྒྱལ་པོ་སྲོང་བཙན་སྒམ་པོ་དང་གླིང་རྗེ་གེ་སར་རྒྱལ་པོ།གུ་རུ་པད་མ་འབྱུང་གནས་བཅས་རྒྱལ་བློན་དང་མཁས་གྲུབ་དུ་མའི་ཞལ་མཆུའི་གཡས་གཡོན་དུ་མདའ་མོ་འཕེན་པ་ལྟ་བུའི་ཞལ་སྤུས་བརྒྱན་ནས་ཡོད་པ་མཐོང་བ་དང་།ཐེངས་ཤིག་ལ་གླིང་སྒྲུང་ནང་ཨ་ཁུ་ཁྲོ་ཐུང་གིས་ཁ་སྤུ་གཡས་ལ་ར་རུ་མདུད།ཁ་སྤུ་གཡོན་ལ་ལུག་རུ་མདུད།ཨོག་ཚོམ་ལ་རྡོ་རྗེ་པ་ཏྲ་མདུད་བཅས་བྱས་ནས་ཞེས་པ་མཇལ་བས་ཁ་སྤུ་དང་ཨག་ཚོམ་ནི་ངན་དཔེ་མིན་པར་དཔའ་བོའི་དཔའ་ངར་དང་སྤོབས་པ།མཁས་པའི་ཞལ་ལྕེ་དང་ལེགས་བཤད།གྲུབ་པའི་དངོས་གྲུབ་དང་གྲུབ་རྟགས་ལོས་ཡིན་སྙམ་སྟེ་སྨྲ་མི་ཤེས་པའི་དགའ་སྤྲོ་སྐྱེས་ལ་བློ་ངོ་རུ་ཡོད་པའི་ཐ་སྙད་སྙན་མོ་ཡོད་ཚད་ཁ་སྤུ་དང་ཨག་ཚོམ།རྒྱ་བོ་ལ་བཏགས།མི་ཞེས་པ་ནི་ཁ་ངོའི་ཆེད་དུ།མཐོ་བ་ལ་ལད་མོ་དང་དམའ་བ་ལ་དམའ་འབེབས་བྱེད་ཅིང་མཉམ་པ་ནི་བཏང་སྙོམས་སུ་འཇོག་པའི་སེམས་ཅན་ཞིག་རེད།